SENA กำไรกระฉูด!
 SENA ทำกำไรกระฉูดอีกครั้งในไตรมาส 1/58 ขณะที่ไฮไลต์ของบริษัทอยู่ที่ราคาหุ้นยังต่ำกว่าบุ๊ค ดังนั้นนักลงทุนคนที่กำลังมองหาหุ้นที่ต่ำกว่าสิบ บอกได้เลยว่า SENA น่าลงทุนจริงๆ
17 พ.ค. 2558

ในไตรมาส 1 ปี 58 ถือเป็นอีกหนึ่งในความสำเร็จของบริษัท บริษัท เสนาดีเวลลอปเม้นท์ จำกัด (มหาชน) หรือ SENA ที่เพิ่มพูนศักยภาพของการทำกำไรกระฉูดอีกครั้ง และพร้อมกับการทำกำไรอย่างสม่ำเสมอในระยะยาวมาตลอดกาล ถือเป็นจุดแข็งและเป็นภาพลักษณ์ที่ดีต่อตัวบริษัทตลอดมา
โดยผลการดำเนินงานไตรมาส 1 สิ้นสุดวันที่ 31 มีนาคม 2558 บริษัทโชว์กำไรขยับขึ้นมาอยู่ที่ 75.42 ล้านบาท หรือ 0.098 บาทต่อหุ้น จากงวดเดียวกันของปีก่อน 33.11 ล้านบาท หรือ 0.046 บาทต่อหุ้น ซึ่งมีแรงผลักดันจากรายได้รวมที่ขยับขึ้นมาอยู่ที่ 501.62 ล้านบาท จากงวดเดียวกันของปีก่อน 365.35 ล้านบาท
ผลที่โตมาจาก รายได้จากการขาย 442.22 ล้านบาท, รายได้จากการให้เช่าและบริการอพาร์ตเมนต์ 8.75 ล้านบาท, รายได้จากการให้เช่าและบริการพื้นที่ 28.25 ล้านบาท และรายได้จากสนามกอล์ฟ 22.40 ล้านบาท นอกจากนี้บริษัทยังมีรายได้อื่นเท่ากับ 15.97 ล้านบาท เมื่อเทียบกับช่วงเวลาเดียวกันของปีก่อน รายได้จากธุรกิจหลักเพิ่มขึ้น 136.27 ล้านบาท คิดเป็นร้อยละ 37.30 เนื่องจากเริ่มโอนรับรู้รายได้ของโครงการแนวราบ “เสนาทาวน์ รามอินทราเฟส 1” และโครงการ “เอสวิลล์ คลองหลวง” ที่มีการรับรู้รายได้มาอย่างต่อเนื่องจากไตรมาส 3 ปี 2557
อีกทั้งมีการทยอยรับรู้รายได้อย่างต่อเนื่องจากโครงการแนวสูง ได้แก่  “โครงการ เดอะ นิช พระราม 2”,  “โครงการ เดอะคิทท์ ติวานนท์” และ “โครงการเดอะคิทท์ นวมินทร์”  ผลดังกล่าวทำให้บริษัทมีกำไรขยับขึ้นมาอยู่ที่ 75.42 ล้านบาท หรือ 0.098 บาทต่อหุ้น จากงวดเดียวกันของปีก่อน 33.11 ล้านบาท หรือ 0.046 บาทต่อหุ้น
 
เมื่อวิเคราะห์ฐานะทางการเงินเพื่อเป็นตัวแปรในการตัดสินใจต่อการลงทุนพบว่า ฐานะทางการเงินยังแข็งแกร่ง เพราะบริษัทมีสินทรัพย์หมุนเวียน 3,558.61 ล้านบาท เมื่อนำมาเทียบกับหนี้สินหมุนเวียน 2,766.55 ล้านบาท ได้ค่า CURRENT RATIO อยู่ที่ระดับ 1.29เท่า แสดงว่า สภาพคล่องทางการเงินของบริษัทมีมากพอสมควร
 ส่วนปัญหาหนี้สินของบริษัทไม่น่าเป็นห่วง แม้ว่าจะมีหุ้นกู้เข้ามาจำนวน 1,200 ล้านบาท ส่งผลให้บริษัทมีหนี้สินรวม 4,196.18 ล้านบาท เมื่อนำมาเทียบกับส่วนของผู้ถือหุ้น 2,854.47 ล้านบาท ได้ค่า D/E อยู่ที่ระดับ 1.47 เท่า  ถือว่าปัญหาของหนี้สินยังไม่มีอะไรที่ต้องเป็นห่วง เนื่องจากบริษัทยังควบคุมสถานการณ์ในการบริหารจัดการได้อยู่ เพราะบริษัทมีกำไรที่แข็งแกร่ง
อีกทั้งไฮไลต์ของหุ้นตัวนี้อยู่ที่ ราคาหุ้นยังต่ำกว่าบุ๊ค ดังนั้นนักลงทุนคนที่กำลังมองหาหุ้นที่ต่ำกว่าสิบ บอกได้เลยว่า SENA น่าลงทุนจริงๆ เมื่อวิเคราะห์ค่า P/E อยู่ที่ 7.26 เท่า ซึ่งถือได้ว่าราคายังไม่แพงเกินไป และเมื่อพิจารณามูลค่าหุ้นทางบัญชีที่ระดับ 3.16 บาท นำมาคำนวณค่า P/BV ที่ระดับ 1.50 เท่า ก็จะได้ราคาหุ้นเหมาะสมที่บริเวณ 4.74 บาท แสดงว่าราคาหุ้นสามารถปรับตัวขึ้นได้อีก
ดังนั้น SENA เป็นหุ้นอีกตัวหนึ่งที่นักลงทุนไม่น่าจะมองข้าม!!
…
 
ผู้ถือหุ้นรายใหญ่
1.นายธีรวัฒน์ ธัญลักษณ์ภาคย์ 250,273,376 หุ้น 32.67%
2.น.ส.เกษรา ธัญลักษณ์ภาคย์ 109,191,175 หุ้น 14.25%
3.นางจินดาชญา เด่นไพศาล 37,836,133 หุ้น 4.94%
4.นางสุภาพร จันทร์เสรีวิทยา 29,830,000 หุ้น 3.89%
5.น.ส.อุมาพร ธัญลักษณ์ภาคย์ 22,279,411 หุ้น 2.91%
 
รายชื่อกรรมการ
1.นายวิเชียร รัตนะพีระพงศ์ ประธานกรรมการ
2.นายธีรวัฒน์ ธัญลักษณ์ภาคย์ ประธานกรรมการบริหาร
3.นายธีรวัฒน์ ธัญลักษณ์ภาคย์ กรรมการผู้จัดการ
4.น.ส.เบญญาลักษณ์ ธัญลักษณ์ภาคย์ กรรมการ
5.น.ส.เกษรา ธัญลักษณ์ภาคย์ กรรมการ